CELEX: 32011D0890
Language: sk
Date: 2011-12-22 00:00:00
Title: 2011/890/EÚ: Vykonávacie rozhodnutie Komisie z  22. decembra 2011 , ktorým sa stanovujú pravidlá pre zriadenie, riadenie a fungovanie siete vnútroštátnych orgánov zodpovedných za elektronické zdravotníctvo

28.12.2011   
            
            
               SK
            
            
               Úradný vestník Európskej únie
            
            
               L 344/48
            
         VYKONÁVACIE ROZHODNUTIE KOMISIE
   z 22. decembra 2011,
   ktorým sa stanovujú pravidlá pre zriadenie, riadenie a fungovanie siete vnútroštátnych orgánov zodpovedných za elektronické zdravotníctvo
   (2011/890/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2011/24/EÚ z 9. marca 2011 o uplatňovaní práv pacientov pri cezhraničnej zdravotnej starostlivosti (1), a najmä na jej článok 14 ods. 3,
   keďže:
   
               (1)
            
            
               V článku 14 smernice 2011/24/EÚ bola Únia poverená tým, aby podporovala a uľahčovala spoluprácu a výmenu informácií medzi členskými štátmi, ktoré spolupracujú v rámci dobrovoľnej siete spájajúcej členskými štátmi určené vnútroštátne orgány zodpovedné za elektronické zdravotníctvo (ďalej len „sieť elektronického zdravotníctva“).
            
         
               (2)
            
            
               V súlade s článkom 14 ods. 3 smernice 2011/24/EÚ má Komisia povinnosť prijať potrebné pravidlá pre zriadenie, riadenie a transparentné fungovanie siete elektronického zdravotníctva.
            
         
               (3)
            
            
               Účasť v sieti elektronického zdravotníctva je dobrovoľná, pričom členské štáty by mali mať možnosť kedykoľvek sa do nej zapojiť. Z organizačných dôvodov by členské štáty, ktoré majú záujem o účasť v sieti, mali informovať Komisiu o tomto úmysle vopred.
            
         
               (4)
            
            
               Osobné údaje zástupcov členských štátov, expertov a pozorovateľov zapojených do siete by sa mali spracovávať v súlade so smernicou Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (2) a so smernicou Európskeho parlamentu a Rady 2002/58/ES z 12. júla 2002 týkajúcou sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) (3).
            
         
               (5)
            
            
               Rada vo svojich záveroch o bezpečnej a účinnej zdravotnej starostlivosti prostredníctvom elektronického zdravotníctva z roku 2009 vyjadrila potrebu prepojenia stratégií v oblasti zdravotníctva s potrebami na úrovni Únie a na úrovni jednotlivých členských štátov prostredníctvom priameho zapojenia vnútroštátnych orgánov zodpovedných za oblasť zdravia. Na tento účel Rada vo svojich záveroch takisto vyzvala k zriadeniu mechanizmu správy na vysokej úrovni, v nadväznosti na čo bola spustená jednotná akcia (4) v rámci programu v oblasti zdravia (5) a zriadená tematická sieť v rámci programu podpory politiky IKT v súvislosti s programom pre konkurencieschopnosť a inovácie (6) (ďalej len „jednotná akcia“ a „tematická sieť“). S cieľom zabezpečiť koordináciu, koherentnosť a konzistentnosť činnosti v oblasti elektronického zdravotníctva na úrovni Únie a predísť duplicite v činnosti je vhodné zabezpečiť pokračovanie činnosti uvedeného mechanizmu na vysokej úrovni v rámci siete elektronického zdravotníctva, keďže táto činnosť je v súlade s cieľmi, ktoré sú pre príslušnú sieť stanovené v článku 14 ods. 2 smernice 2011/24/EÚ, a spojiť jednotnú akciu a tematickú sieť so sieťou elektronického zdravotníctva.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 smernice 2011/24/EÚ,
            
         PRIJALA TOTO ROZHODNUTIE:
   Článok 1
   Predmet úpravy
   Týmto rozhodnutím sa stanovujú potrebné pravidlá týkajúce sa zriadenia, riadenia a fungovania siete vnútroštátnych orgánov zodpovedných za elektronické zdravotníctvo, ako sa stanovuje v článku 14 ods. 1 smernice 2011/24/EÚ.
   Článok 2
   Úloha
   1.   Sieť elektronického zdravotníctva sleduje ciele, ktoré pre ňu boli stanovené v článku 14 ods. 2 smernice 2011/24/EÚ.
   2.   Pri napĺňaní uvedených cieľov sieť elektronického zdravotníctva úzko spolupracuje s jednotnou akciou a tematickou sieťou a buduje na výsledkoch dosiahnutých v rámci uvedených aktivít.
   Článok 3
   Členstvo – vymenovanie
   1.   Členmi sú orgány členských štátov zodpovedné za elektronické zdravotníctvo určené členskými štátmi, ktoré sú zapojené do siete elektronického zdravotníctva.
   2.   Členské štáty, ktoré majú záujem o účasť v sieti elektronického zdravotníctva, písomne oznámia Komisii tento úmysel, ako aj vnútroštátny orgán zodpovedný za elektronické zdravotníctvo, ktorý určili v súlade s článkom 14 ods. 1 smernice 2011/24/EÚ.
   3.   Každý vnútroštátny orgán zodpovedný za elektronické zdravotníctvo nominuje jedného zástupcu pre sieť elektronického zdravotníctva, ako aj jedného zástupcu, a oznámi túto informáciu Komisii.
   4.   Názvy orgánov členských štátov sa môžu uverejniť v registri skupín expertov a iných podobných útvarov Komisie (ďalej len „register“).
   5.   Osobné údaje zástupcov členských štátov, expertov a pozorovateľov zapojených v sieti sa zhromažďujú, spracovávajú a zverejňujú v súlade so smernicami 95/46/ES a 2002/58/ES.
   Článok 4
   Vzťah medzi sieťou elektronického zdravotníctva a Komisiou
   1.   Komisia môže konzultovať so sieťou elektronického zdravotníctva akúkoľvek záležitosť týkajúcu sa elektronického zdravotníctva v Únii, ak je to potrebné s cieľom poskytnúť usmernenie v rámci jednotnej akcie a tematickej siete.
   2.   Ktorýkoľvek člen siete elektronického zdravotníctva môže poradiť Komisii, aby konzultovala so sieťou elektronického zdravotníctva o konkrétnej otázke.
   Článok 5
   Vnútorný poriadok
   Sieť elektronického zdravotníctva prijme na návrh útvarov Komisie a po porade s členskými štátmi zapojenými do siete na základe jednoduchej väčšiny svojich členov svoj vlastný vnútorný poriadok.
   Článok 6
   Fungovanie
   1.   Sieť elektronického zdravotníctva môže zriadiť podskupiny na prešetrenie špecifických otázok na základe ňou stanovených podmienok. Takéto podskupiny sa zrušia po splnení svojej úlohy.
   2.   Sieť elektronického zdravotníctva prijíma viacročný program činnosti a nástroj hodnotenia vykonávania tohto programu.
   3.   Členovia siete elektronického zdravotníctva a ich zástupcovia, ako aj prizvaní experti a pozorovatelia dodržiavajú povinnosť zachovávať služobné tajomstvo stanovenú v článku 339 zmluvy a v jej vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ stanovené v prílohe k rozhodnutiu Komisie 2001/844/ES, ESUO, Euratom z 29. novembra 2001, ktorým sa mení a dopĺňa jej rokovací poriadok (7). Predseda/predsedníčka siete elektronického zdravotníctva môže v prípade nedodržania týchto povinností prijať všetky primerané opatrenia.
   Článok 7
   Sekretariát siete elektronického zdravotníctva
   1.   Sekretárske služby pre sieť elektronického zdravotníctva zabezpečuje Komisia.
   2.   Na stretnutiach skupiny a jej podskupín sa môžu zúčastniť aj iní úradníci Komisie, ktorí sú zainteresovaní na prerokúvaných otázkach.
   3.   Komisia uverejní príslušné informácie o aktivitách siete elektronického zdravotníctva, a to buď jej začlenením do registra alebo prostredníctvom odkazu v registri na určenú webovú stránku.
   Článok 8
   Výdavky v súvislosti so stretnutiami
   1.   Účastníci aktivít siete elektronického zdravotníctva nedostávajú od Komisie odmenu za ich služby.
   2.   V súlade s platnými ustanoveniami Komisie uhrádza Komisia účastníkom cestovné a pobytové náklady, ktoré im vznikli v súvislosti s aktivitami siete elektronického zdravotníctva.
   Náhrada za uvedené výdavky sa poskytuje do výšky dostupných finančných prostriedkov, ktoré sa prideľujú v rámci ročného postupu prideľovania finančných prostriedkov.
   Článok 9
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 22. decembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 88, 4.4.2011, s. 45.
   
      (2)  Ú. v. ES L 281, 23.11.1995, s. 31.
   
      (3)  Ú. v. ES, L 201, 31.7.2002, s. 37.
   
      (4)  Jednotná akcia týkajúca sa iniciatívy Správa elektronického zdravotníctva; rozhodnutie Komisie K(2010) 7593 z 27. októbra 2010 o udelení grantov na návrhy pre rok 2010 v rámci druhého programu v oblasti zdravia (2008 – 2013), číslo zmluvy 2010/2302.
   
      (5)  Rozhodnutie Európskeho parlamentu a Rady č. 1350/2007/ES z 23. októbra 2007, ktorým sa ustanovuje druhý akčný program Spoločenstva v oblasti zdravia (2008 – 2013) (Ú. v. EÚ L 301, 20.11.2007, s. 3).
   
      (6)  Rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013) (Ú. v. EÚ L 310, 9.11.2006, s. 15).
   
      (7)  Ú. v. ES, L 317, 31.12.2001, s. 1.